初到榮州
作者：陸游
朝代：宋

paragraphs: 亂山缺處城楼呀，雙旗蕭蕭晚吹笳。
烟深緑桂臨絕壑，霜落殘瀬鳴寒沙。
廢臺已無隐士嘯，遺宅上有高人家。
鈴齋下榻約僧話，松陰枕石放吏衙。
杯羹最珍慈竹筍，缾水自養山薑花。
地爐堆獸熾石炭，瓦鼎號蚓煎秋茶。
少年遠逰無百里，一饑能使行天涯。
豈惟慣見蓬婆雪，直恐遂泛星河槎。
故巢肻作兒女戀，異境會向鄉閭誇。
一杯徑醉幘自墜，燈下髮影看鬖髿。